Mullu 18. oktoobri hommikul kohtusid kuus meest Moskva hotellis Metropol, et arutada „suure alliansi” moodustamise plaane.

BuzzFeed Newsil õnnestus hankida plahvatuslik salvestus Metropoli kohtumisest, milles Euroopa mõjukaima paremäärmusliku liidri – Itaalia asepeaministri Matteo Salvini – ja viit teist meest võib kuulda arutamas tingimusi, kuidas salaja suunata kümneid miljoneid Venemaa naftaraha Salvini parteile Lega.

Salvestis paljastab keerukad skeemid, milleks pooled olid valmis varjamaks fakti, et tegelik tehingust kasusaaja oleks Salvini partei, mis oleks Itaalia valimisseaduse rikkumine, kuna poliitilised parteid ei tohi vastu võtta suuri annetusi välismaalt. Seda hoolimata mugavusest, millega Salvini ja teised Euroopa paremäärmuslaste liidrid näitavad välja oma Kremli-meelsust.

„Me tahame Euroopat muuta,” ütles Salvini pikaaegne nõunik Gianluca Savoini, kes õhtustas koos Vladimir Putiniga valitsuse banketil tähistamaks Venemaa presidendi visiiti Rooma. „Uus Euroopa peab olema Venemaale lähemal kui eales varem, sest me tahame hoiga oma suveräänsust,” jätkas ta.

Salvini, keda venelased kirjeldavad entusiastlikult kui „Euroopa Trumpi”, ei osalenud kohtumisel ise, kuid oli samal ajal Moskvas. Eelmisel päeval pidas ta kõne, milles kirjeldas Venemaa-vastaseid sanktsioone kui „majanduslikku, sotsiaalset ja kultuurilist narrust”. Pärast seda kohtus ta teadaolevalt Venemaa asepeaministri Dmitri Kozaki ja Putini partei Ühtse Venemaa mõjuka liikme Vladimir Pliginiga.

Kuigi BuzzFeed Newsil pole olnud võimalik tuvastada Metropoli kohtumisel osalenud venelasi, sisaldab salvestis selgeid märke, et kõrgema taseme valitsusametnikud olid kohtumisest teadlikud – kaasa arvatud need, kellega Salvini kohtus eelmisel õhtul. Vene läbirääkijaid võib kuulda viitamas „eilsele kohtumisele”, seejures osalejaid täpsustamata, öeldes kahel korral, et nad teavitaks detailidest ka „asepeaministrit” ja selgitades, et nad lootsid saada rohelist tuld „härra Pliginilt” tuleval nädalal.

Liiga juht on jõuliselt eitanud, et on eales saanud oma partei finantseerimiseks välismaist raha. Kuid Metropoli salvestis on esimene käegakatsutav tõend Venemaa salajastest katsetest toetada Euroopa natsionalistlikke liikumisi ja nendesamade liikumiste juhtfiguuride ilmselget kaasosalust nendes katsetes.